รับสายช่วยเหลือประชาชนที่ติดเชื้อโควิด-19 หาสถานพยาบาลหรือเตียงรักษาไม่ได้ ผ่าน "ศูนย์ NBT รวมใจ สู้ภัยโควิด-19"
นายอนุชา นาคาศัย รัฐมนตรีประจำสำนักนายกรัฐมนตรี เข้าร่วมเปิดรายการ "ศูนย์ NBT รวมใจ สู้ภัยโควิด-19" ณ สถานีวิทยุโทรทัศน์แห่งประเทศไทย โดยมีพลโท สรรเสริญ แก้วกำเนิด อธิบดีกรมประชาสัมพันธ์ และคณะผู้บริหารกรมประชาสัมพันธ์ให้การต้อนรับ โดยศูนย์แห่งนี้เปิดขึ้นเพื่อเป็นสื่อกลางในการประสานและส่งต่อความช่วยเหลือให้กับประชาชนที่มีความประสงค์ขอความช่วยเหลือขอรับการรักษาในสถานพยาบาลกรณีป่วยโควิด-19 ทั้งเรื่องเตียง โรงพยาบาลและรถรับ-ส่ง พร้อมให้คำปรึกษาเกี่ยวกับปัญหาสุขภาพจากผู้เชี่ยวชาญรวม 20 คู่สาย เบอร์โทรศัพท์ 0 2275 4225 ได้ตั้งแต่เวลา 09.00 น.- 16.30 น. ทุกวัน ไม่เว้นวันหยุดราชการรัฐมนตรีประจำสำนักนายกรัฐมนตรี กล่าวว่า ขอเป็นกำลังใจและขอบคุณทุกคนที่เสียสละเวลามาช่วยกันช่วยเหลือประชาชนที่กำลังเดือดร้อนครั้งนี้ ถือเป็นการอาสารับเรื่องราวต่างๆ ที่เกิดขึ้นกับประชาชนที่ได้รับผลกระทบจากโรคโควิด-19 ที่กำลังระบาดในประเทศไทย อยากขอให้รับทุกสายที่โทรเข้ามาแล้วสอบถามข้อมูลความเป็นมาเพื่อประสานข้อมูลไปยังหน่วยงานที่รับผิดชอบช่วยเหลืออย่างทันท่วงทีต่อไป เพื่อสร้างความอุ่นใจให้กับประชาชนที่ได้รับผลกระทบ โดยทีมงานของกรมประชาสัมพันธ์มีความพร้อมช่วยเหลือประชาชนให้ครอบคลุมทุกกลุ่ม ทั้งนี้ หวังว่าสิ่งที่นายกรัฐมนตรีและรัฐบาลอยากเห็นคือ ความร่วมมือของคนในชาติทุกฝ่ายจะสามารถนำพาประเทศผ่านพ้นภัยพิบัติและได้รับชัยชนะเหนือโรคอุบัติใหม่โควิด-19 ไปได้ เบื้องต้นรัฐบาลยังสามารถรับมือกับสถานการณ์โควิดรอบนี้ได้อยู่ขอให้ประชาชนมั่นใจในมาตรการของกระทรวงสาธารณสุขและรัฐบาล ขณะเดียวกันศูนย์ NBT แห่งนี้ ยังได้ประสานงานและให้ข้อมูลการเปิดลงทะเบียนการฉีดวัคซีนผ่านแอปพลิเคชันหมอพร้อมเป็นวันแรก การตรวจหาเชื้อกรณีเดินทางไปในพื้นที่เสี่ยง การหาสถานพยาบาลเข้ารับการรักษาและหาเตียงด้วย เบื้องต้นมีประชาชนที่ติดเชื้อหรือป่วยโควิด-19 โทรศัพท์เข้ามาสอบถามและร้องทุกข์เกี่ยวกับความล่าช้าของการรอตรวจ SWAB , รอเตียงเพื่อรับการรักษา , วัคซีนที่จะใช้ฉีดป้องกันและคิวการรอตรวจเชื้อโควิด-19เช่นเดียวกับ สถานีวิทยุกระจายเสียงแห่งประเทศไทย ได้จัดรายการ "เกาะติดสถานการณ์โควิด-19" ตั้งแต่เวลา 13.00 น.-14.00 น.ทุกวัน ทางคลื่นเอฟเอ็ม 92.5 เพื่อเป็นสื่อกลางรับเรื่องราวร้องทุกข์และประสานความช่วยเหลือให้ประชาชนด้วย